CELEX: C2006/261/09
Language: fi
Date: 2006-10-28 00:00:00
Title: Asia C-149/05: Yhteisöjen tuomioistuimen tuomio (ensimmäinen jaosto) 7.9.2006 (Cour d'appel de Parisin (Ranska) esittämä ennakkoratkaisupyyntö) — Harold Price v. Conseil des ventes volontaires de meubles aux enchères publiques (Direktiivit 89/48/ETY ja 92/51/ETY — Työntekijät — Tutkintotodistusten tunnustaminen — Vaatimus, jonka mukaan on suoritettava kelpoisuuskoe ilman mahdollisuutta valita sopeutumisaikaa — Julkisessa huutokaupassa tapahtuvan irtaimen vapaaehtoinen myyntitoiminta)

28.10.2006   
            
            
               FI
            
            
               Euroopan unionin virallinen lehti
            
            
               C 261/6
            
         Yhteisöjen tuomioistuimen tuomio (ensimmäinen jaosto) 7.9.2006 (Cour d'appel de Parisin (Ranska) esittämä ennakkoratkaisupyyntö) — Harold Price v. Conseil des ventes volontaires de meubles aux enchères publiques
   (Asia C-149/05) (1)
   
   (Direktiivit 89/48/ETY ja 92/51/ETY - Työntekijät - Tutkintotodistusten tunnustaminen - Vaatimus, jonka mukaan on suoritettava kelpoisuuskoe ilman mahdollisuutta valita sopeutumisaikaa - Julkisessa huutokaupassa tapahtuvan irtaimen vapaaehtoinen myyntitoiminta)
   (2006/C 261/09)
   Oikeudenkäyntikieli: ranska
   Ennakkoratkaisua pyytänyt tuomioistuin
   Cour d'appel de Paris
   Pääasian asianosaiset
   
      Kantaja: Harold Price
   
      Vastaaja: Conseil des ventes volontaires de meubles aux enchères publiques
   Oikeudenkäynnin kohde
   Ennakkoratkaisupyyntö — Cour d'appel de Paris — Direktiiviä 89/48/ETY täydentävästä ammatillisen koulutuksen tunnustamista koskevasta toisesta yleisestä järjestelmästä 18 päivänä kesäkuuta 1992 annetun neuvoston direktiivin 92/51/ETY (EYVL L 209, s. 25) 4 artiklan tulkinta — Irtaimen julkisessa huutokaupassa tapahtuvan vapaaehtoisen myynnin johtamistoiminta — Kelpoisuuskokeen suorittamista koskeva edellytys ilman mahdollisuutta valita sopeuttamisjakso
   Tuomiolauselma
   
               1)
            
            
               Direktiiviä 89/48/ETY täydentävästä ammatillisen koulutuksen tunnustamista koskevasta toisesta yleisestä järjestelmästä 18 päivänä kesäkuuta 1992 annettua neuvoston direktiiviä 92/51/ETY, sellaisena kuin se on muutettuna 14.5.2001 annetulla Euroopan parlamentin ja neuvoston direktiivillä 2001/19/EY, ei sovelleta hakijaan, joka vetoaa pääasian kantajalla olevan kaltaiseen pätevyyteen ja joka haluaa harjoittaa julkisessa huutokaupassa tapahtuvan irtaimen vapaaehtoisen myynnin johtajan ammattia Ranskassa.
               Sitä vastoin tällaiseen hakijaan voidaan soveltaa vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä 21 päivänä joulukuuta 1988 annettua neuvoston direktiiviä 89/48/ETY, sellaisena kuin se on muutettuna direktiivillä 2001/19, ja erityisesti sen 3 artiklan ensimmäisen kohdan b alakohtaa, jos julkisessa huutokaupassa tapahtuvan irtaimen vapaaehtoisen myynnin johtajan ammatti siinä jäsenvaltiossa, jossa kyseinen hakija on saanut pätevyyden, johon hän vetoaa, ei ole tämän direktiivin 1 artiklan c alakohdassa tarkoitettu säännelty ammatti. Ennakkoratkaisua pyytäneen tuomioistuimen tehtävänä on tarvittaessa määrittää, onko kyseessä tällainen tilanne.
            
         
               2)
            
            
               Ammatissa, johon pääsy edellyttää vähintään kaksivuotisiin opintoihin perustuvan oikeustieteellisen tutkinnon suorittamista, on kyse ammatista, jonka harjoittamisen voidaan olettaa edellyttävän kansallisen lainsäädännön tarkkaa tuntemusta direktiivin 89/48, sellaisena kuin se on muutettuna direktiivillä 2001/19, 4 artiklan 1 kohdan kolmannessa alakohdassa tarkoitetulla tavalla.
               Välttämätöntä tämän säännöksen soveltamiseksi ei ole, että kyseinen ammattitoiminta edellyttää kansallista lainsäädäntöä kokonaisuudessaan koskevaa neuvontaa tai avustamista; riittävää on, että ammattitoiminta koskee yhtä erityisaluetta ja että kyse on olennaisesta ja pysyvästä mainitun ammattitoiminnan osasta. Tässä yhteydessä on tarpeen viitata erityisesti kyseisen ammatin tavanomaiseen käytäntöön.
            
         
      (1)  EUVL C 132, 28.5.2005.